paragraph_text: Električna energija se iz strujne mreže ne može izravno koristiti za zavarivanje, već se moraju koristiti posebno konstruirani izvori struje za zavarivanje. Izvori struje za zavarivanje električnim lukom moraju zadovoljiti sljedeće bitne uvjete: kod uspostavljanja električnog luka moraju osiguravati relativno visok napon, zbog lakšeg uspostavljanja luka i samog početka zavarivanja; tijekom izvođenja zavarivanja moraju omogućavati rad s velikim jakostima struje, a pri niskom naponu električnog luka; moraju imati odgovarajuće statičke i dinamičke karakteristike, koje jamče stabilnost i lako održavanje električnog luka tijekom rada.